JYVÄSKYLÄN KÄRÄJÄOIKEUS
PL 534 40101 JYVÄSKYLÄ			30.9.2008

Oikeusministeriö
Lainvalmisteluosasto
PL 25
00023 VALTIONEUVOSTO

Asia	Lausunto jatkokäsittelylupaa hovioikeudessa koskevasta komiteamietinnöstä (2008:3)

	1. Yleistä

	Jyväskylän käräjäoikeus hyväksyy ne tavoitteet ja niihin pohjautuvat ehdotukset, jotka komitea on hovioikeusmenettelylle asettanut. Nykymuotoinen hovioikeusmenettely, vaikka se onkin viimeisen vuosikymmenen aikana tehostunut ja parantunut, on vielä osin tehotonta yleistutkintaa, jolloin resursseja ei voida tehokkaasti ohjata niihin kohtiin, joissa niitä oikeusturvan toteuttamiseksi todella tarvitaan. Sen vuoksi, kun otetaan huomioon hallintoon yleensä ja oikeusturvan antamiseen myös kohdistettu tuottavuusvaatimus, ehdotetut muutokset ja toimenpiteet ovat perusteltuja.

	2. Jatkokäsittelylupa

	Jyväskylän käräjäoikeus hyväksyy komitean ehdotuksen jatkokäsittelyluvaksi riita- ja rikosasioissa ja niille esitetyt perusteet.  Riita-asioiden osalta esitetty rahamääräinen arvoraja 10.000 euroa on selkeä raja jatkokäsittelyluvan edellytykseksi. Samoin rikosasioiden osalta vastaajan jatkokäsittelyluvan edellytykseksi säädetty kolme kuukautta vankeutta ja myös virallisen syyttäjän ja asianomistajan jatkokäsittelyluvan edellytykseksi säädetty syytteen mukainen rangaistusmaksimi enintään kaksi vuotta vankeutta. Myös muut jatkokäsittelyluvan esitetyt edellytykset ovat mielestämme perusteltuja ja kannatetavia. 	

	3. Hovioikeuden pääkäsittelyä koskevien säännösten tarkistaminen

	Komitean esityksessä on hyvin seikkaperäisesti selostettu se historia, jonka kautta nykyinen hovioikeusmenettely seulontoineen on muotoutunut. Asiaa on mutkistanut vuosien saatossa kansallisen lainsäädäntömme ohessa sovellettavaksi tullut ylikansallinen lainsäädäntö.  Asiaan on varmasti osin vaikuttanut myös tuomari- ja muun lakimieskunnan hidas kouluttautuminen ja perehtyminen viimeksi mainittuun lainsäädäntöön. Jyväskylän käräjäoikeus hyväksyy ehdotetut hovioikeuden pääkäsittelyä koskevien säännösten tarkistukset ja katsoo, että ne ovat perusteltuja. 

	4. Hovioikeuskäsittelyä koskevat muut ehdotukset

	Käräjäoikeus hyväksyy perusteluineen ehdotuksen siitä, että hovioikeus voisi jättää kirjallisen vastauksen pyytämättä silloin, kun se harkitsee sen pyytämisen tarpeettomaksi. Samoin ehdotus tiedoksiantotapaa koskevista muutoksista on kannatettava. Molemmat esitykset ovat omiaan oikeusturvaa vaarantamatta säästämään turhaksi katsottavaa työtä ja kuluja.

	5. Ennakkopäätöskysymys ja ennakkopäätösvalitus

	Jyväskylän käräjäoikeus hyväksyy molemmat esitykset perusteluineen ja pitää niitä kannatettavina siitä huolimatta, että niitä tuskin tullaan kovin usein soveltamaan. Jossakin määrätyssä tilanteessa tällaisten oikeussuojakeinojen olemassaolo on kuitenkin omiaan säästämään huomattavasti aikaa ja varoja ja saattamaan oikeudelliset konfliktit nopeammin ratkaisuun.

	Tapani Koppinen
Laamanni